Chris Brown til Norge
Gladnyhet til den norske Team Breezy-fansen, som Brown-tilhengerne kaller seg. Den amerikanske artisten tar omsider turen til Norge for å holde konsert. Tidligere har han vært her på et promobesøk. Selv om Brown lovet til VGTV så langt tilbake som i 2006 at han skulle komme til Norge, har han latt vente på seg. Men nå kunngjør konsertarrangør Atomic Soul at 23-åringen går på scenen i Oslo Spektrum om to måneder - nærmere bestemt lørdag 17. november. Med seg har han blant andre sin norske danser, Oslo-jenta Mona Berntsen (22), som i 2008 vant den skandinaviske finalen av «Dansefeber». Berntsen har de siste årene bodd i Los Angeles, og i fjor fikk hun fast jobb i Browns dansetropp. Norske Mona:- En helt rå opplevelse- Chris Brown er en av nåtidens hotteste popartister og en garantert dansegulvvinner, sier arrangør Peer Osmundsvaag hos Atomic og forsikrer at artisten og ikke minst danseren Chris Brown kommer til å by på et sceneshow av de sjeldne. Til tross for at Chris Browns nyeste album «Fortune» fikk svært lunken mottagelse av VGs anmelder (terningkast to), gikk plata til topps på Billboard-lista i Browns hjemland USA da den ble lansert i sommer. 23-åringen kan også skilte med over en milliard visninger på YouTube. - Det er slett ikke verst for en 23-åring. Hans popularitet er enorm verden over, og vi forventer et skikkelig rush når vi legger billettene ut for salg, lyder det fra Osmundsvaag. Den prisbelønte musikeren er også kjent som den omstridte, voldsdømte ekskjæresten til popstjernen Rihanna (24). Det vakte oppsikt da paret kysset hverandre under MTV Video Music Awards for halvannen uke siden. Men det gjenopptatte vennskapet til tross - de to er ikke et par, selv om begge gjentatte ganger har bedyret sin udødelige kjærlighet til hverandre. Brown kan skilte med over 50 prestisjetunge pris-statuetter. Den ferskeste triumfen var utmerkelsen for beste video fra en mannlig artist under MTV Video Music Award - da Brown vant for «Turn Up The Music».
Superstjernen Chris Brown (23) skal holde konsert i Oslo lørdag 17. november.